Vážená pani, vážený pán,

moje meno je Janka Olejová, som študentkou šiesteho ročníka na Lekárskej fakulte Univerzity Palackého v Olomouci a uchádzam sa o miesto v Absolventskom programe Fakultnej nemocnice Olomouc.

Rada by som pracovala v odbore Pediatria, pre ktorý som bola nadšená už pred začiatkom štúdia a čas, ktorý som strávila na Detskej klinike FNOL, ma v tom utvrdil.

Vyrástla som v rodine pediatra – praktického lekára pre deti a dorast, takže som od útleho veku prichádzala do kontaktu nie len so všetkým, čo so sebou nesie povolanie lekára, ale aj s ďalšími rozmermi, ktoré prináša starostlivosť o deti.

Boli to hodiny diskusií a otázok, ktoré som môjmu Ockovi kládla. Či už ako zdravotníčka v školskej rade, alebo pri tvorbe prednášok v rámci školských projektov. Neskôr, počas vysokej školy, som s ním v lete chodila do ambulancie, aby som sa oboznámila s procesmi a postupmi, do ktorých človek počas štúdia až tak nevidí. Naučilo ma to, že komunikácia s detským pacientom, empatia a informovanosť rodičov, sú veľakrát rovnako dôležité, ako vzdelanie samotné.

Viem, že je to práca, ktorá vie byť v mnohých aspektoch výzvou, no zároveň ide v mojich očiach o odbor, ktorý je veľmi ľudský a motivujúci, obzvlášť, keď vidíte výsledky.

Počas šiesteho ročníka som sa venovala odbornej činnosti v rámci detskej reumatológie pod vedením pani MUDr. Bouchalovej Ph.D. na Detskej klinike, a rada by som neskôr v tejto činnosti pokračovala aj v rámci doktorského štúdia. Vidím, že zdravie detských pacientov je hnací motor pre dobrú compliance zo strany rodičov, ale aj pre technologický vývoj a vedecko-výskumnú činnosť na strane lekárov.

Som úprimne nadchnutá pre možnosť pracovať vo Fakultnej nemocnici, pretože by som sa rada venovala aj pedagogickej činnosti.

Lekársku fakultu Univerzity Palackého som si vybrala na základe referencií a veľmi si vážim jej transparentnosť. Ako Slovenka, ktorá prišla študovať do zahraničia, a ako študent, ktorý napriek zdravotným problémom bojoval o dosiahnutie svojho cieľa, som zo strany fakulty vždy cítila otvorenosť a podporu. Olomouc mi prirástol k srdcu a rada by som sa tu usadila, keďže tu trvale žije aj môj priateľ.

Bolo by pre mňa cťou, mať možnosť pracovať vo Fakultnej nemocnici Olomouc, nakoľko verím, že by som bola prínosom.

Seba vnímam ako pracovitého, precízneho a trpezlivého človeka. Pri zadaných úlohách si viem zorganizovať čas aj aktivity, som proaktívna a zodpovedná. Mám motiváciu učiť sa a zlepšovať.

Veľmi dúfam, že to bude pod Vašim vedením.

Ďakujem za Vašu podporu a dôveru.

S pozdravom

Janka Olejová